  Наталья Тетерина Удмуртиысь кырӟанъя но эктонъя «Италмас» кун академ ансамбльысь ньылез артистъёс аттестациез ӧз ортче. Та вакытэ буш кылем интыосы артистъёсты утчало. Со сярысь журналистъёслы туннэ, 15-тӥ куарусёнэ, вераз Удмурт кун филармонилэн кивалтӥсез Алексей Фомин. Жаляса вераны кулэ, ми аттестация ортчытэм бере, 4 артистъёсмы аттестациез ӧз ортче. Со интыосы ми басьтӥм но, утчаськом на артистъёсты, кудъёсыз шумпотыса асьсэлэсь талантсэс кузьмалозы асьме учкисьёслы Алексей Фомин, Удмуртиысь кун филармонилэн кивалтӥсез«Италмас» ансамбле выль артистъёсты учкон эктонъя училищеысь дышетскисьёс пӧлын тулыспалэ кутскиз. Таяз арын кутэм эктӥсьёс пӧлын удмуртэз ӧвӧл. Филармонилэн кивалтӥсез верамъя, йӧскалык кадръёсты басьтон ужпум сяна, артистъёслэн быгатонлыксы мед луоз, малы ке шуоно вераськон академ ансамбль сярысь мынэ. Гужем ортчытэм аккредитация коллективлэн 80 процентэз нотной грамотаез уг тоды шуыса возьматӥз. «Татын милемлы кулэ профессионалъёс. Чеберлыкез одно ик кулэ. Чеберлыкез но егитэз, малы ке шуоно 500 манетэн билет басьтыса, мон кылзӥськон сяна, учкисько но. Синъёссы но артистъёслэн шумпотыны кулэ. Нош куке 30 ар кырӟаськод одӥг кырӟанэз, ӧжытак секытгес сое шумпотыса кырӟаны», — пусйиз Алексей Фомин. Удысужчиосты пичиысен ик будэтыны луонлык ансамбльлэн пиналъёслы школа-студияз вань. Солы туэ 25 ар тырме ни. Туннэ нуналлы отын 127 нылпи дышетске. Филармонилэн кивалтӥсезлэн малпамезъя, ог куинь ар улыса, «тани выль артистъёсмы, кудъёсыз быдтӥзы пиналъёслы школа-студиез» шуыса вераны луоз ни. Тегъёс: Лулчеберет Ижкар Удмуртия Филармония  